
PËR MIRATIMIN E STATUTIT TË AGJENCISË SË NDËRMARRJEVE TË VOGLA DHE TË MESME

Në mbështetje të nenit 100 të Kushtetutës dhe të neneve 13 e 15 të ligjit nr. 8957, datë 17.10.2002 “Për ndërmarrjet e vogla dhe të mesme”, me propozimin e Ministrit të Ekonomisë, Këshilli i Ministrave

V E N D O S I:

1. Miratimin e statutit të Agjencisë së ndërmarrjeve të vogla dhe të mesme, që i bashkëlidhet këtij vendimi.
2. Ngarkohet Ministria e Ekonomisë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Fatos Nano

PROJEKT STATUTI 
I AGJENCISË SË NDËRMARRJEVE TË VOGLA DHE TË MESME

DISPOZITA TË PËRGJITHSHME

Neni 1
Vlera ligjore e statutit

Statuti është dokumenti bazë që rregullon veprimtarinë e kësaj Agjencie, krijimi i së cilës është parashikuar nga ligji nr. 8957, datë 17.10.2002 “Për ndërmarrjet e vogla dhe të mesme”.

Neni 2
Statusi juridik i Agjencisë

Agjencia është person juridik publik dhe nuk ushtron veprimtari fitimprurëse. Nëse ndonjë veprimtari e saj mund të gjenerojë të ardhura, këto duhet të kontabilizohen në zërat përkatëse të fondeve të Agjencisë dhe do të përdoren vetëm për qëllimin për të cilin është krijuar Agjencia.

Neni 3

Selia e Agjencisë ndodhet në Tiranë, në adresën bulevardi Zhan d’Ark, pallatet e Lanës. Agjencia ushtron aktivitetin e saj në të gjithë territorin e Republikës së Shqipërisë dhe jashtë saj. Agjencia mund të krijojë strukturat përkatëse lokale.

Neni 4
Stema dhe vula

Stema e Agjencisë shpreh thelbin e aktivitetit të saj, që është mbështetja dhe zhvillimi i ndërmarrjeve të vogla dhe të mesme dhe duhet të figurojë në të gjithë materialet prezantuese dhe shkresat zyrtare të Agjencisë.
Përmbajtja e vulës së Agjencisë është: Republika e Shqipërisë, Agjencia e ndërmarrjeve të vogla dhe të mesme.

OBJEKTI I VEPRIMTARISË SË AGJENCISË

Neni 5
Ligjshmëria e veprimtarisë

Agjencia vepron në bazë të dispozitave të Kodit Civil dhe të ligjit nr. 9857, datë 17.10.2002 “Për ndërmarrjet e vogla dhe të mesme”, zbaton politikat dhe strategjitë, zhvillon dhe koordinon programe dhe projekte në mbështetje të zhvillimit të ndërmarrjeve të vogla dhe të mesme.

Neni 6
Objekti

Agjencia do të ketë objekt të veprimtarisë:
- Zbatimin e politikave dhe strategjive, të përcaktuara nga Këshilli i Ministrave, në drejtim të mbështetjes dhe zhvillimit të ndërmarrjeve të vogla dhe të mesme.
- Zhvillimin dhe koordinimin e programeve dhe projekteve, të përcaktuara nga Këshilli i Ministrave.
- Dhënien e rekomandimeve, propozimin e shtesave dhe ndryshimeve në ligjet dhe rregullat, që kanë efekt në zhvillimin e këtyre ndërmarrjeve dhe gjithashtu në programet dhe projektet që lidhen me të.
- Mbajtjen e lidhjeve të ngushta me Këshillin e Ministrave nëpërmjet anëtarëve të Këshillit Mbikëqyrës.
- Mbajtjen e kontakteve të vazhdueshme me të gjitha ministritë e linjës, organizmat shtetërore, institucionet financiare, dhomat e tregtisë dhe industrisë, agjencitë e zhvillimit të biznesit, shoqatat e biznesit dhe të sipërmarrësve, organizata të tjera, me qëllim që të ndihmojë koordinimin e të gjitha aktiviteteve që lidhen me zhvillimin e ndërmarrjeve të vogla dhe të mesme, si dhe mbështetjen e programeve brenda dhe jashtë vendit.
- Koordinimin e programeve që lidhen me zhvillimin e ndërmarrjeve të vogla dhe të mesme për zonat industriale, inkubatorët e biznesit, programet e trajnimit, si dhe hartimin dhe zhvillimin e programeve kombëtare në mbështetje të ndërmarrjeve të vogla dhe të mesme në Shqipëri.
- Propozimin dhe hartimin e planeve për një koordinim dhe bashkëpunim më të mirë ndërmjet organizatave të ndryshme ekzistuese, të vendit apo të huaja, si dhe strukturave aktuale të përfshira në zhvillimin e ndërmarrjeve të vogla dhe të mesme në Shqipëri.
- Nxitjen dhe mbështetjen e bashkëpunimit të ngushtë ndërmjet aktorëve kryesorë në mbështetje të ndërmarrjeve të vogla dhe të mesme, si dhe komunitetit të biznesit në tërësi.
- Identifikimin e problemeve dhe dhënien e zgjidhjeve të mundshme të tyre në lidhje me kuadrin rregullator, politikat ekonomike, financiare dhe fiskale në drejtim të zhvillimit të ndërmarrjeve të vogla dhe të mesme.
- Vlerësimin e lehtësirave në kreditimin  e ndërmarrjeve të vogla dhe të mesme dhe formulimin e propozimeve në drejtim të përmirësimit të sistemit të financimit të këtyre ndërmarrjeve.
- Krijimin e mundësive të reja për kërkime tregu për ndërmarrjet e vogla dhe të mesme.
- Kryerjen e veprimtarive studimore në përputhje me funksionet e saj, duke përfshirë studime fizibiliteti, studime tregu, anketime, konsulencë në praktikat tregtare, të menaxhimit dhe të veprimtarive nxitëse.
- Mbledhjen, përpunimin, ndërtimin dhe zhvillimin e një sistemi informacioni për ndërmarrjet e vogla dhe të mesme në Republikën e Shqipërisë, si dhe shpërndarjen dhe shkëmbimin e tij me rrjetin e subjekteve të interesuara.
- Dhënien e ndihmesës në promovimin e kulturës së biznesit në të gjithë sektorët e ekonomisë së vendit.



BURIMET E FINANCIMIT

Neni 7
Burimet bazë të financimit

Burimi kryesor i financimit të Agjencisë  është Buxheti i Shtetit.
Agjencia mund të sigurojë fonde shtesë edhe nga donatorë të ndryshëm, si dhe të ardhura nga shërbimet dhe projektet e realizuara prej saj.

Neni 8
Përdorimi i fondeve

Në zbatim të ligjit nr. 8957, datë 17.10.2002 “Për ndërmarrjet e vogla dhe të mesme”, Agjencia është e autorizuar të veprojë si administratore  e fondeve të siguruara nga Buxheti i Shtetit dhe nga donatorë të ndryshëm, vendas apo të huaj, për zhvillimin e ndërmarrjeve të vogla dhe të mesme. Agjencia gëzon të drejtën e depozitimit dhe përdorimit të mjeteve të saj financiare në bazë të vendimeve të Këshillit Mbikëqyrës.
Agjencia nuk mund të kryejë asnjë lloj veprimtarie tjetër, jashtë objektivave dhe programit të përcaktuar në statutin e saj.
Fondet financiare të saj nuk mund të përdoren në mënyrë të drejtpërdrejtë dhe as të tërthortë për qëllime të tjera.
Financimi, që Agjencia merr nga burimet e ndryshme, përdoret vetëm për kryerjen e veprimtarive sipas  objektit të saj.
Agjencia krijon dhe menaxhon fondet e mëposhtme:
- fondin themelor,
- fondin e mjeteve të xhiros,
- fondin rezervë në lekë,
- fondin rezervë në valutë,
- fonde të tjera sipas vendimeve të përcaktuara nga Këshilli Mbikëqyrës.

Neni 9
Qëndrimi ndaj donacioneve

Donacionet pranohen ose kundërshtohen me vendim të Këshillit Mbikëqyrës të Agjencisë. Vendimi i Këshillit Mbikëqyrës të Agjencisë përmban edhe arsyet e refuzimit.
Donatorët e huaj ose vendas, të cilët kontribuojnë me fonde financiare, me një vlerë që përbën më shumë se 50% të fondeve vjetore të Buxhetit të Shtetit për Agjencinë, kanë të drejtë të caktojnë një këshilltar pranë Drejtorit Ekzekutiv të Agjencisë. Drejtori Ekzekutiv duhet të konsultohet me këshilltarin për të gjitha çështjet që kanë të bëjnë me përdorimin e fondeve të dhëna nga donatori.

STRUKTURA ORGANIZATIVE E AGJENCISË

Neni 10
Organet drejtuese

Organet e Agjencisë janë:
1. Këshilli Mbikëqyrës 
2. Drejtori Ekzekutiv



KËSHILLI MBIKËQYRËS

Neni 11
Përbërja

Këshilli Mbikëqyrës i Agjencisë së ndërmarrjeve të vogla dhe të mesme përbëhet nga Kryetari dhe 4 anëtarë, si më poshtë vijon:

Zëvendësministri i EkonomisëKryetar
Zëvendësministri i FinancaveAnëtar
Zëvendësministri i Punës dhe Çështjeve SocialeAnëtar
Një përfaqësues i Qendrës Kombëtare të ARZH-veAnëtar
Një përfaqësues i Shoqatës së Bankierëve të ShqipërisëAnëtar
Anëtarët e Këshillit Mbikëqyrës që përfaqësojnë komunitetin e biznesit emërohen nga Ministri i Ekonomisë me propozim të shoqatave të biznesit, për një periudhë dy-vjeçare me sistem rotacioni. Përfaqësuesit e komunitetit të biznesit duhet të plotësojnë kriteret e përcaktuara në udhëzimin e Ministrit të Ekonomisë.
Kryetari i Këshillit Mbikëqyrës informon Ministrin e Ekonomisë për probleme të rëndësishme, lidhur me zhvillimin e ndërmarrjeve të vogla dhe të mesme.

Neni 12
Mandati i anëtarit të Këshillit Mbikëqyrës

Mandati i anëtarit të Këshillit Mbikëqyrës përfundon me:
a) mbarimin e afatit të përcaktuar në nenin 11 të statutit të Agjencisë;
b) jep dorëheqjen;
c) shkarkohet nga detyra për veprime ose mosveprime, që dëmtojnë rëndë interesat e Agjencisë;
d) mungon pa arsye në 3 mbledhje dhe me arsye në 4 mbledhje të një viti.
Kërkesa për dorëheqje i bëhet me shkrim Kryetarit të Këshillit Mbikëqyrës, i cili duhet ta miratojë atë brenda 5 (pesë) ditëve.

Neni 13
Kompetencat e Këshillit Mbikëqyrës

Këshilli Mbikëqyrës ka këto kompetenca:
- miraton rregulloret e brendshme të funksionimit të Agjencisë;
- miraton strukturën organizative dhe harton buxhetin  e Agjencisë, të cilin ia paraqet për miratim Këshillit të Ministrave nëpërmjet Ministrit të Ekonomisë;
- harton projektin e parë të statutit të Agjencisë dhe i propozon ndryshimet e tij në të ardhmen Këshillit të Ministrave nëpërmjet Ministrit të Ekonomisë;
- i propozon Ministrit të Ekonomisë, ligje e akte nënligjore që rregullojnë dhe nxisin zhvillimin e ndërmarrjeve të vogla e të mesme;
- emëron dhe liron Drejtorin Ekzekutiv;
-miraton bilancin e veprimtarisë ekonomiko-financiare në përputhje me legjislacionin në fuqi;
- miraton programin e punës për vitin financiar, të paraqitur nga Drejtori Ekzekutiv;
- miraton marrëveshjet dhe pjesëmarrjen e Agjencisë në projekte të ndryshme bashkëpunimi;
- mbikëqyr veprimtarinë e Agjencisë në përputhje me rregulloret e brendshme të saj.


Neni 14
Mbledhja e Këshillit Mbikëqyrës

Këshilli Mbikëqyrës mblidhet në mënyrë periodike, jo më pak se 4 herë në vit. Atë e thërret Kryetari i Këshillit. Anëtarët lajmërohen me shkrim nga Drejtori Ekzekutiv, 15 ditë para zhvillimit të mbledhjes. Në njoftimin e mbledhjes jepen data, ora, vendi i zhvillimit të mbledhjes, si dhe rendi i ditës. Kur ka nevojë, njoftimit i bashkëlidhen edhe projektvendimet që parashikohen të merren në mbledhje.
Në raste të veçanta mbledhja e tij thirret nga Drejtori Ekzekutiv ose nga të paktën tre anëtarë të Këshillit Mbikëqyrës bashkërisht.
Mbledhja drejtohet nga Kryetari i Këshillit Mbikëqyrës dhe në mungesë së tij, nga  anëtari më i moshuar, që merr pjesë në mbledhje.

Neni 15
Vlefshmëria e mbledhjeve

Këshilli Mbikëqyrës nuk mund të marrë vendime të vlefshme, pa qenë të pranishëm të paktën një anëtar, më shumë se gjysma e numrit të anëtarëve. Kur ky numër nuk arrihet mbledhja shtyhet dhe mbahet brenda 24 orëve.
Vendimet merren me shumicë të thjeshtë votash të anëtarëve të pranishëm. Votimi është i hapur. Votimi mund të kryhet edhe me anë shkëmbimi të dokumentacionit të shkruar, sipas rregullave të konsultimit me shkrim. Në rast rezultati të barabartë votash, vota e Kryetarit është përcaktuese.

Neni 16
Pjesëmarrja në mbledhje e personave të tjerë

Në mbledhjet e Këshillit Mbikëqyrës, Kryetari fton këshilltarë ose/dhe ekspertë të jashtëm, kur këtë e kërkojnë rrethanat.
Drejtori Ekzekutiv, këshilltarët dhe ekspertët e ftuar marrin pjesë në mbledhje pa të drejtë vote.

Neni 17
Konflikti i interesave

Anëtarët e Këshillit Mbikëqyrës, detyrohen të deklarojnë pozicionin e tyre në Këshillin Mbikëqyrës, kur çështje të rendit të ditës dhe vendimet e Këshillit Mbikëqyrës lidhen direkt me interesat e tyre të biznesit. Në këto raste, ata nuk marrin pjesë në diskutimet dhe as në votimin e vendimeve që merren për çështjet në fjalë.

Neni 18
Shpërblimi

Anëtarët e Këshillit Mbikëqyrës gëzojnë të drejtën e shpërblimit për pjesëmarrjen në mbledhjet e Këshillit.
Shpërblimi i anëtarëve të Këshillit Mbikëqyrës është i përmuajshëm, por kushtëzohet nga pjesëmarrja në çdo mbledhje.
Për Kryetarin e Këshillit masa e shpërblimit do të jetë 20% e pagës mujore të Drejtorit Ekzekutiv të Agjencisë.
Për anëtarët e Këshillit masa e shpërblimit do të jetë 10% e pagës mujore të Drejtorit Ekzekutiv të Agjencisë.


DREJTORI EKZEKUTIV I AGJENCISË

Neni 19
Mandati i Drejtorit Ekzekutiv

Drejtori Ekzekutiv emërohet nga Këshilli Mbikëqyrës në mbledhjen e parë të Këshillit Mbikëqyrës për një afat tre-vjeçar, me të drejtë zgjatjeje të këtij afati edhe për tre vjet të tjerë. Përzgjedhja e tij bëhet me konkurrim, që njoftohet publikisht në organet e shtypit, nga të paktën tre konkurrues.

Neni 20
Tagrat e përfaqësimit

Agjencia, në marrëdhënie me të tretët, përfaqësohet nga Drejtori Ekzekutiv dhe në mungesë të tij nga një punonjës i Agjencisë, i caktuar nga Drejtori eEkzekutiv.

Neni 21
Kompetencat

Drejtori Ekzekutiv ka këto të drejta dhe detyra:
- Drejton dhe administron të gjithë veprimtarinë e Agjencisë dhe përgjigjet para Këshillit Mbikëqyrës.
- Harton rregulloren e brendshme të veprimtarisë së Agjencisë dhe ia paraqet për miratim Këshillit Mbikëqyrës.
- Para fillimit të çdo veprimtarie, në funksion të përmbushjes së programit të punës, i paraqet Këshillit Mbikëqyrës buxhetin dhe programin për realizimin e tij.
- Harton dhe i paraqet për miratim Këshillit bilancin e Agjencisë.
- Përgjigjet për shpenzimet e bëra nga buxheti i Agjencisë në përputhje me objektivat, qëllimin e funksionimit të Agjencisë.
- Raporton të paktën 4 herë në vit para Këshillit Mbikëqyrës për veprimtarinë e Agjencisë.
- Harton dhe zbaton procedurat e punësimit të personelit, duke përdorur metodën e konkurrimit të shpallur publikisht për çdo vend pune.
- Bashkërendon punën me Këshillin Mbikëqyrës, për të zhvilluar dhe administruar me sukses strategjinë e qeverisë për zhvillimin e ndërmarrjeve të vogla dhe të mesme.
- Përgjigjet për të gjitha veprimtaritë e Agjencisë, që i shërbejnë përmirësimit të klimës së biznesit në Shqipëri.
- Bashkëpunon me donatorë vendas dhe të huaj për sigurimin e fondeve të Agjencisë.
- Krijon, zhvillon dhe ruan lidhje të vazhdueshme institucionale me përfaqësues të organizatave të  biznesit dhe institucioneve publike.
- Garanton cilësinë e materialeve informuese e promovuese të bëra nga Agjencia dhe shpërndarjen në kohë të tyre, institucioneve publike e private të interesuara.
- Koordinon programet dhe projektet për mbështetjen e ndërmarrjeve të vogla dhe të mesme në Shqipëri dhe bashkëpunon  me institucionet dhe organizatat përkatëse qeveritare apo joqeveritare, për të gjitha llojet e shërbimeve ndaj ndërmarrjeve të vogla dhe të mesme,  dhe në mënyrë më të veçantë për organizimin e seminareve dhe kurseve të trajnimit.
- Mbështet aktivisht shërbimet e këshillimit për ndërmarrjet e vogla dhe të mesme, si dhe grumbullimin dhe shpërndarjen e informacioneve në lidhje me këto ndërmarrje.
- Analizon dhe vlerëson studimet dhe anketimet lidhur me ndërmarrjet e vogla dhe të mesme dhe raporton vazhdimisht mbi situatën e tyre në rajone të ndryshme të vendit, si dhe mbi krijimin e kushteve për zhvillimin e biznesit të vogël në Shqipëri.



Neni 22
Mbarimi i mandatit

Drejtori Ekzekutiv lirohet nga detyra në rastet kur:
a) mbaron mandati i emërimit dhe ai nuk riemërohet;
b) mbush moshën e pensionit;
c) emërohet në një detyrë tjetër, të papajtueshme me të Drejtorit Ekzekutiv.
Drejtori Ekzekutiv lirohet nga detyra edhe para mbarimit të mandatit kur:
a) konstatohet se nga drejtimi i tij i dobët Agjencia mbingarkohet me borxhe;
b) shpallet fajtor për vepra penale;
c) vepron në kundërshtim me programin dhe objektivat e miratuara nga Këshilli Mbikëqyrës.

MARRËDHËNIET E PUNËS

Neni 23
Struktura dhe organika e Agjencisë

Struktura, organika dhe niveli i pagave të Agjencisë përcaktohen e miratohen me vendim të Këshillit Mbikëqyrës.

Neni 24
Rregullat e punësimit

Kriteret e marrjes në punë të personelit të Agjencisë, si dhe përshkrimi i vendeve të punës, përcaktohen nga Këshilli Mbikëqyrës dhe lidhja e kontratave të punës bëhet nga Drejtori Ekzekutiv.

Neni 25
Viti financiar

Viti financiar i Agjencisë fillon më 1 janar dhe mbaron më 31 dhjetor. Për çdo vit financiar përpilohet bilanci ekonomiko-financiar, i cili vlerësohet konform dispozitave ligjore në fuqi. Brenda datës 30 prill të çdo viti, Drejtori Ekzekutiv i paraqet Këshillit Mbikëqyrës bilancin e vitit financiar paraardhës për shqyrtim dhe miratim.

Neni 26
Kontrolli

Për ushtrimin e kontrollit të veprimtarisë ekonomiko-financiare të Agjencisë, Këshilli Mbikëqyrës cakton ekspertë ose ekspertë kontabël të autorizuar sipas ligjeve në fuqi.

DISPOZITA TË FUNDIT

Neni 27
Të tjera

Çështjet specifike të veprimtarisë së Agjencisë, të cilat nuk parashikohen në këtë statut do të rregullohen në rregulloren e brendshme të Agjencisë.


